മോണ്സന് തട്ടിപ്പ് സഭയില് ഉന്നയിച്ച് പ്രതിപക്ഷം ബെഹ്റയെ സംരക്ഷിച്ച് മുഖ്യമന്ത്രി, അടിയന്തര പ്രമേയത്തിന് അനുമതി നല്കിയില്ല തിരുവനന്തപുരം: പുരാവസ്തുക്കളുടെ മറവില് കോടികള് തട്ടിയ മോണ്സന് മാവുങ്കലിന്റെ പൊലീസ് ബന്ധമുള്പ്പെടെ സഭയില് ഉന്നയിച്ച് പ്രതിപക്ഷം. മോണ്സന്റെ പൊലീസ് ബന്ധം അന്വേഷിക്കണം എന്നാവശ്യപ്പെട്ട് പി.ടി.തോമസ് എംഎല്എ സഭയില് അടിയന്തര പ്രമേയ നോട്ടീസ് നല്കി. മുന് ഡിജിപി ലോക്നാഥ് ബെഹ്റയ്ക്ക് മോണ്സണുമായി അടുത്ത ബന്ധമാണെന്ന് പ്രതിപക്ഷം ആരോപിച്ചു. മോണ്സനെതിരെ ഇന്റലിജന്സ് റിപ്പോര്ട്ട് ഉണ്ടായിരുന്നിട്ടും നടപടിയെടുക്കാതെ പൊലീസ് സംരക്ഷിച്ചെന്ന് പ്രതിപക്ഷം ആരോപിച്ചു. എന്നാല് ഇന്സ്റലിജന്സ് പരാമര്ശത്തിന്റെ അടിസ്ഥാനത്തില് ബെഹ്റയാണ് എന്ഫോഴ്സ്മെന്റ് ഡയറക്ടറേറ്റിന് കത്ത് നല്കിയതെന്ന് മുഖ്യമന്ത്രി മറുപടിയില് പറഞ്ഞു. പുരാവസ്തുക്കള് സൂക്ഷിക്കുന്നുവെന്നു കരുതപ്പെടുന്ന സ്ഥലത്ത് സ്വാഭാവികമായും ആളുകള് സന്ദര്ശിക്കുക പതിവാണ്. ആരെല്ലാം സന്ദര്ശിച്ചുവെന്നും ആരെല്ലാം അവിടെ ദിവസങ്ങളോളം തങ്ങിയെന്നും ചികിത്സയ്ക്ക് വിധേയമായെന്നും അവകാശപ്പെടുന്നതുമെല്ലാം സഭയ്ക്കു മാത്രമല്ല, കേരളത്തിലെ ജനങ്ങള്ക്കും അറിയാവുന്ന കാര്യമാണെന്നും മുഖ്യമന്ത്രി പറഞ്ഞു. മോണ്സന് മാവുങ്കലിനെ സംബന്ധിച്ച് സെപ്റ്റംബര് ആറിനാണ് സര്ക്കാരിന് പരാതി ലഭിച്ചത്. പരാതിയില് പൊലീസ് കേസ് രജിസ്റ്റര് ചെയ്ത് അന്വേഷണം ആരംഭിക്കുകയും മുന്കൂര് ജാമ്യം തേടി രക്ഷപ്പെടാനുള്ള പ്രതിയുടെ ശ്രമത്തെ കോടതിയില് പൊലീസ് പ്രതിരോധിക്കുകയും വ്യക്തമായ തെളിവുകളുടെ അടിസ്ഥാനത്തില് പ്രതിയെ അറസ്റ്റ് ചെയ്യുകയും ചെയ്തെന്ന് മുഖ്യമന്ത്രി ചൂണ്ടിക്കാട്ടി ശബരിമലയിലെ ആചാരാനുഷ്ഠാനങ്ങളെ സംബന്ധിച്ച് ചെമ്ബോല വ്യാജമായി ഉണ്ടാക്കി ജനങ്ങളെ കബളിപ്പിക്കാന് സര്ക്കാര് ശ്രമിച്ചു എന്ന വാദം വസ്തുതകളുമായി ബന്ധമില്ലാത്തതാണ്. ക്രൈംബ്രാഞ്ച് രജിസ്റ്റര് ചെയ്ത കേസുകളുടെ അന്വേഷണത്തിന്റെ ഭാഗമായി മോന്സണ് മാവുങ്കല് സൂക്ഷിച്ചുവരുന്ന പുരാവസ്തുകളെ സംബന്ധിച്ച് ഡി.ആര്.ഡി. രേഖകളെക്കുറിച്ച് അന്വേഷിക്കാന് ആര്ക്കിയോളജിക്കല് സര്വ്വേ ഓഫ് ഇന്ത്യയോടും ആര്ക്കിയോളജിക്കല് വകുപ്പിനോടും ഡി.ആര്.ഡി.ഒ യോടും ആവശ്യപ്പെട്ട് കത്ത് നല്കിയിട്ടുണ്ട് എന്നും മുഖ്യമന്ത്രി വ്യക്തമാക്കി. കേരള സര്വകലാശാലയിലെ അധ്യാപക നിയമനങ്ങള് ഹൈക്കോടതി ഡിവിഷന് ബെഞ്ച് ശരിവച്ചു അന്വേഷണം കൂടുതല് ഊര്ജ്ജിതമാക്കുന്നതിന്റെ ഭാഗമായി ക്രൈംബ്രാഞ്ച് ഐജി സ്പര്ജന് കുമാറിന്റെ നേതൃത്വത്തില് ഒരു പ്രത്യേക അന്വേഷണ സംഘത്തെ നിയോഗിച്ചുകൊണ്ട് കൂടുതല് ഊര്ജ്ജിതമായ അന്വേഷണത്തിലേക്ക് സര്ക്കാര് കടക്കുന്നുണ്ട് എന്നും മുഖ്യമന്ത്രി പറഞ്ഞു. മോണ്സണെതിരെയുള്ള പരാതിയില് പൊലീസ് ഉദ്യോഗസ്ഥരുടെ പേരില്ല. തട്ടിപ്പില് ഉദ്യോഗസ്ഥര്ക്ക് പങ്കുണ്ടെങ്കില് ഒരു ധാക്ഷിണ്യവുമില്ലാതെ നടപടിയെടുക്കുമെന്നും മുഖ്യമന്ത്രി സഭയില് വ്യക്തമാക്കി. മുഖ്യമന്ത്രിയുടെ വിശദീകരണത്തിന് പിന്നാലെ സ്പീക്കര് അടിയന്തര പ്രമേയ അനുമതി നിഷേധിച്ചു. തുടര്ന്ന് പ്രതിപക്ഷം സഭയില് നിന്നും ഇറങ്ങി പോയി.